Oficialusis leidinys L 350 , 10/12/1982 p. 0034 - 0035

specialusis leidimas ispanų kalba: skyrius 13 tomas 12 p. 0287

specialusis leidimas portugalų kalba skyrius 13 tomas 12 p. 0287

specialusis leidimas suomių kalba: skyrius 13 tomas 12 p. 0141

specialusis leidimas švedų kalba: skyrius 13 tomas 12 p. 0141



Tarybos direktyva 1982 m. gruodžio 3 d. trečią kartą (PCT) iš dalies keičianti Direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo (82/828/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 100 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi kai kuriose valstybėse narėse polichlorintieji terfenilai (PCT) termoplastinio mišinio pavidalu naudojami metalams ir kitoms medžiagoms fiksuoti atliekant tiksliojo mašininio apdirbimo ir formavimo darbus; kadangi šie polichlorintieji terfenilai visų pirma naudojami apdirbimui ir formavimui gaminant arba remontuojant dujų turbinų komponentus, be to, branduoliniuose reaktoriuose, gaminant laivų ir orlaivių korpusus, puslaidininkinius prietaisus bei didelio tikslumo lęšius; kadangi Tarybos direktyva 76/769/EEB [4] su paskutiniais pakeitimais, padarytais Direktyva 82/806/EEB [5], tokio naudojimo neleidžia; kadangi polichlorintieji terfenilai, kurių šalinimą reglamentuoja Tarybos direktyva 76/403/EEB [6], jų numatyto naudojimo sritims yra labai svarbūs; kadangi būtų pagrįstas laikinasis leidimas juos naudoti patalpose, apie kurias šiuo tikslu būtų pranešta kompetentingoms institucijoms; kadangi dėl to reikėtų atitinkamai iš dalies pakeisti Direktyvos 76/769/EEB priedą; kadangi šia direktyva daromas pakeitimas iš anksto nenustato būtinai iš naujo nagrinėti visas išimtis dėl polichlorintųjų bifenilų (PCB) ir polichlorintųjų terfenilų (PCT) pardavimo ir naudojimo apribojimų, kurių siekiama Direktyva 76/769/EEB, turint tikslą palaipsniui sumažinti šių medžiagų naudojimą; kadangi pasiūlymai dėl pakartotinio nagrinėjimo turėtų būti kuo greičiau išnagrinėti, PRIĖMĖ ŠIĄ DIREKTYVĄ: 1 straipsnis Direktyvos 76/769/EEB priedo įrašo Nr. 1 dešinioji skiltis papildoma šiuo punktu: "7. Iki 1984 m. gruodžio 31 d. valstybės narės savo šalies teritorijoje gali leisti naudoti pakartotinio naudojimo termoplastinius įrankinio apdorojimo mišinius, turinčius ne daugiau kaip 50 % PCT ir skirtus detalėms fiksuoti, laikyti ir stabilizuoti, siekiant palengvinti jų tikslų mašininį apdirbimą ir formavimą gaminant ir remontuojant orlaivių ir laivų dujų turbinas, branduolinius reaktorius, puslaidininkinius prietaisus, laivų ir orlaivių korpusus, lonžeronus ir stringerius, didelio tikslumo optinius lęšius, įrankių matuoklius ir liejimo spaudimu bandomuosius modelius patalpose, apie kurias šiuo tikslu pranešama kompetentingoms institucijoms ir kuriose kompetentingos institucijos gali susipažinti su šios medžiagos naudojimo apskaita." 2 straipsnis Valstybės narės, jei reikia, patvirtina priemones, kurios įgyvendina šią direktyvą. Apie tai jos nedelsdamos praneša Komisijai. 3 straipsnis Ši direktyva skirta valstybėms narėms. Priimta Briuselyje, 1982 m. gruodžio 3 d. Tarybos vardu Pirmininkas Ch. Christensen [1] OL C 31, 1982 2 8, p. 9. [2] OL C 175, 1980 7 14, p. 88. [3] OL C 182, 1980 7 21, p. 11. [4] OL L 262, 1976 9 27, p. 201. [5] OL L 339, 1982 12 1, p. 55. [6] OL L 108, 1976 4 26, p. 41. --------------------------------------------------